
[bookmark: TextBodyBegin]Europski parlament,
–	uzimajući u obzir svoje prethodne rezolucije o Kirgistanu,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da su u sjedištu kirgistanske stranke socijaldemokrata (SDK) nedavno provedene pretrage; budući da je uoči lokalnih izbora u studenome 2024. općinski sud u Biškeku naredio istražni zatvor vođi stranke SDK-a Temirlanu Sultanbekovu i drugim stranačkim dužnosnicima do 13. siječnja 2025.; budući da su uhićeni na temelju navoda o kupovini glasova, pri čemu je glavni dokaz bila audiovrpca nepoznatog podrijetla za koju je sudsko odobrenje nejasno, a njezina povezanost sa zatvorenicima nepoznata; budući da je stranka SDK-a pokazala da su plaćanja osoblju kampanje, koja se spominju na snimci, bila transparentna; budući da je Temirlan Sultanbekov na dan uhićenja započeo štrajk glađu u znak prosvjeda i da se njegovo fizičko stanje otad ozbiljno pogoršava; budući da je izborno povjerenstvo Biškeka lokalne kandidate te stranke isključilo iz izborne utrke u Biškeku;
B.	budući da su se posljednjih godina demokratski standardi i ljudska prava u Kirgistanu alarmantno pogoršali;
C.	budući da se neovisni mediji, kao što su Kloop, Temirov Live, Ait Ait Dese i Azattyk te novinari i blogeri i dalje suočavaju s represijom; budući da se i pravosuđe i vigilantsko nasilje sve više koriste za suzbijanje političkih protivnika i kritičara iz civilnog društva;
D.	budući da Sporazum o pojačanom partnerstvu i suradnji između Kirgistana i EU-a podliježe postupku suglasnosti Parlamenta i zahtijeva da Kirgistan u potpunosti poštuje svoju dužnost zaštite ljudskih prava i poštovanja demokratskih standarda;
1.	izražava zabrinutost zbog sumnjivih razloga za pritvaranje Temirlana Sultanbekova i drugih prodemokratskih aktivista u Kirgistanu te zbog moguće političke motivacije za provođenje kaznenog postupka protiv njih;
2.	potiče kirgistanske vlasti da smjesta oslobode Temirlana Sultanbekova i druge stranačke dužnosnike te da donesu mjere koje su alternativa pritvoru, poštujući pritom njihovo pravo na pravičan postupak u skladu s građanskim i političkim pravima zajamčenima kirgistanskim ustavom i međunarodnim obvezama; poziva vlasti da zajamče njegovu sigurnost i dobrobit;
3.	potiče kirgistansku vladu da obustavi svoju kampanju zastrašivanja i pravnog progona oporbenih stranaka, neovisnih medija i novinara; zabrinut je zbog donošenja zakona o „stranim agentima”, po uzoru na Rusiju; potiče kirgistanske vlasti da odbace sve optužbe protiv boraca za ljudska prava među kojima su Makhabat Tazhibek Kyzy, Azamat Išenbekov, Aktilek Kaparov i Ayke Beišekeeva te novinari s kanala Temirov Live i Ait Ait Dese;
4.	poziva kirgistanske vlasti da poštuju ljudska prava, demokratske standarde i temeljne slobode u skladu sa Sporazumom o pojačanom partnerstvu i suradnji i općim sustavom povlastica plus;
5.	poziva sve institucije i tijela EU-a, posebno Delegaciju EU-a u Kirgistanu, da kirgistanskim vlastima nastave upućivati ozbiljnu zabrinutost zbog pogoršanja stanja ljudskih prava te da razmotre druge mjere ako se stanje dodatno pogorša;
6.	nalaže svojoj predsjednici da ovu Rezoluciju proslijedi Vijeću, Komisiji, potpredsjednici Komisije / Visokoj predstavnici Unije, posebnoj predstavnici EU-a za srednju Aziju, državama članicama, Vijeću UN-a za ljudska prava i kirgistanskim vlastima.

